*ՆԱԽԱԳԻԾ*

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՕՐԵՆՔԸ**

**«ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՄԱՐՄՆԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

***Հոդված 1.***«Հանրային ծառայությունները կարգավորող մարմնի մասին» Հայաստանի Հանրապետության 2003 թվականի դեկտեմբերի 25-ի ՀՕ-18-Ն օրենքի (այսուհետ` Օրենք) 5-րդ, 6-րդ և 7-րդ հոդվածները շարադրել հետևյալ խմբագրությամբ.

*«Հոդված 5. Կարգավորման հիմնական սկզբունքները*

1. Կարգավորման հիմնական սկզբունքներն են`

1) կարգավորման իրականացումն ինքնավար պետական մարմնի կողմից` օրենքներով  սահմանված իրավասությունների շրջանակում,

2) կարգավորող մարմնի որոշումների ընդունման կոլեգիալությունը և անկախությունը,

3) կարգավորման թափանցիկության ապահովումը հանրության համար,

4) սպառողների կամ որևէ կարգավորվող անձի նկատմամբ խտրականության բացառումը,

5) սպառողների և կարգավորվող անձանց շահերի հավասարակշռումը՝ հաշվի առնելով նաև վերջիններիս հիմնավոր տեսակետները, սպառողների համար  արդյունավետ ծառայությունների և հիմնավորված գների, ինչպես նաև ներդրողների համար համարժեք հասույթի ապահովումը,

6) մրցակցային շուկաների զարգացմանը համընթաց` կարգավորման շրջանակների սահմանափակումը, ինչպես նաև հանրային ծառայությունների ոլորտում ոչ մրցակցային շուկաների առաջացման դեպքում կարգավորման ներդրումը,

7) հանրային ծառայությունների ոլորտում շուկաներ մուտքի խոչընդոտների կրճատումը և կարգավորվող անձանց կողմից մատուցվող ծառայությունների (վաճառվող ապրանքների) հասանելիության կանոնների պահպանման ապահովումը,

8) հասցեական կարգավորումը,

9) հանձնաժողովի կողմից սահմանվող սակագների համապատասխանու­թյունը  մատուցվող ծառայությունների (վաճառվող ապրանքների) սպասարկման որակին:

*Հոդված 6. Կարգավորող մարմինը*

1. Հանրային  ծառայությունների ոլորտում կարգավորումն իրականացնում է օրենքով ստեղծված ինքնավար մարմինը՝ Հայաստանի Հանրապետության հանրային  ծառայությունները կարգավորող հանձնաժողովը (այսուհետ` հանձնա­ժո­ղով): Հանձնաժողովն իր լիազորություններն իրականացնելիս անկախ է և ղեկավարվում է Հայաստանի Հանրապետության Սահմանադրությամբ, Հայաստանի Հանրապետության միջազգային պայմանագրերով, սույն օրենքով, ճյուղային և այլ օրենքներով:

2. Հանձնաժողովն ունի կնիք, դրոշմակնիք, ձևաթուղթ և անհատականացման այլ միջոցներ: Հանձնաժողովի կնիքի վրա պատկերված են Հայաստանի Հանրապե­տու­թյան զինանշանը և «Հայաստանի Հանրապետության  հանրային ծառայու­թյունները կարգավորող հանձնաժողով» բառերը: Հանձնաժողովի գտնվելու վայրը Երևան քաղաքն է:

3. Հանձնաժողովն, իր իրավասության սահմաններում, իրավասու է Հայաստանի Հանրապետության անունից ձեռք բերել ու իրականացնել գույքային և անձնական ոչ գույքային իրավունքներ, կրել պարտականություններ, դատարանում հանդես գալ որպես հայցվոր կամ պատասխանող, ինչպես նաև իր գործունեության նպատակներին և ամրացված գույքի նշանակությանը համապատասխան, տիրապետել, օգտագործել և տնօրինել այդ գույքը:

*Հոդված 7. Հանձնաժողովի կազմավորման կարգը և անդամներին ներկայացվող պահանջները*

1. Հանձնաժողովը կազմված է հինգ անդամից` հանձնաժողովի նախագահ, նախագահի տեղակալ և երեք անդամ: Հանձնաժողովի անդամների պաշտոնները համարվում են  քաղաքացիական պաշտոններ:

2. Հանձնաժողովի նախագահին, նրա տեղակալին և անդամներին Հայաստանի Հանրապետության վարչապետի առաջարկությամբ նշանակում է Հայաստանի Հանրապետության Ազգային ժողովը՝ պատգամավորների ընդհանուր թվի ձայների մեծամասնությամբ, հինգ տարի պաշտոնավարման ժամկետով, բացառությամբ սույն հոդվածի 6-րդ մասով սահմանված դեպքի: Հանձնաժողովի անդամի թափուր պաշտոն առաջանալու դեպքում հանձնաժողովը դիմում է Հայաստանի Հանրապետության վարչապետին` ներկայացնելով տվյալ պաշտոնի թեկնածուի համար անհրաժեշտ՝ սույն հոդվածի 4-րդ մասով սահմանված պահանջները: Նույն անձը չի կարող ավելի քան երկու անգամ անընդմեջ պաշտոնավարման ամբողջ ժամկետով նշանակվել հանձնաժողովի անդամ, ներառյալ՝ հանձնաժողովի նախագահ և տեղակալ:

3. Հանձնաժողովի անդամները նշանակվում են տարեկան ռոտացիայի սկզբունքով՝ յուրաքանչյուր տարի հանձնաժողովի մեկ անդամի նշանակմամբ:

4. Հանձնաժողովի անդամ կարող է նշանակվել միայն Հայաստանի Հանրապետության քաղաքացիություն ունեցող, բարձրագույն կրթությամբ, առնվազն տասը տարվա աշխատանքային ստաժ ունեցող (որից երեք տարին՝ ստորաբաժանումների համակարգման գործառույթներով օժտված կամ ստորաբաժանման ղեկավարի պաշտոնում) և հայերենին տիրապետող անձը: Հանձնաժողովի անդամներից առնվազն մեկը  պետք է ունենա իրավաբանական, մեկը` տնտեսագիտական կրթություն, իսկ մյուս անդամները՝ կարգավորվող ոլորտներից որևէ մեկում` սույն մասով նախատեսված ժամկետով աշխատանքային ստաժ: Կարգավորվող ոլորտի ստաժ է համարվում նաև այդ ոլորտում պետական կառավարում կամ կարգավորում իրականացնող մարմիններում կամ այդ ոլորտում սպառողների հետ կապերի գծով աշխատանքային ստաժը:

5. Հանձնաժողովի անդամը պաշտոնավարում է մինչև վաթսունհինգ տարին լրանալը:

6. Հանձնաժողովի անդամի լիազորությունների վաղաժամկետ դադարեցման (դադարման) դեպքում հանձնաժողովի անդամի նշանակման համար սույն հոդվածով սահմանված ընթացակարգով նշանակվում է հանձնաժողովի նոր անդամ` պաշտոնավարման չլրացած ժամկետի մնացած ժամանակահատվածի համար: Եթե պաշտոնավարման մնացած ժամանակը պակաս է մեկ տարուց, ապա հանձնաժողովի նոր անդամի պաշտոնավարման ժամկետը սահմանվում է հինգ տարի` գումարած մնացած ժամանակահատվածը:

7. Հանձնաժողովի անդամ չի կարող նշանակվել այն անձը, ով`

1) դատարանի` օրինական ուժի մեջ մտած վճռով ճանաչվել է անգործունակ կամ սահմանափակ գործունակ.

2) օրենքով սահմանված կարգով զրկվել է որոշակի պաշտոն զբաղեցնելու իրավունքից.

3) դատարանի՝ օրինական ուժի մեջ մտած դատավճռով դատապարտվել է հանցագործության համար, և  դատվածությունն օրենքով սահմանված կարգով հանված կամ մարված չէ:»:

***Հոդված 2.***Օրենքը լրացնել հետևյալ բովանդակությամբ 7.1-րդ և 7.2-րդ հոդվածներով.

*«Հոդված 7.1. Հանձնաժողովի նախագահը, նախագահի տեղակալը և անդամները*

1. Հանձնաժողովի նախագահը՝

1) համակարգում և ապահովում է հանձնաժողովի բնականոն աշխատանքը.

2) հրավիրում և նախագահում է հանձնաժողովի նիստերը, ստորագրում է հանձնաժողովի որոշումներն ու նիստերի արձանագրությունները.

3) իրավասու է խորհրդակցական ձայնի իրավունքով մասնակցել Հայաստանի Հանրապետության կառավարության նիստերին և քննարկվող հարցերի վերաբերյալ կարծիք հայտնել.

4) օրենքով նախատեսված իր լիազորությունների շրջանակում ընդունում է  հրամաններ, հանձնաժողովի անունից ստորագրում է պաշտոնական փաստաթղթեր, տալիս լիազորագրեր և կնքում պայմանագրեր.

5) իր իրավասությունների սահմաններում ներկայացնում է հանձնաժողովը Հայաստանի Հանրապետությունում, այլ պետություններում և միջազգային կազմակերպություններում, առանց լիազորագրի հանդես է գալիս հանձնաժողովի անունից.

6) իրականացնում է օրենքով իրեն վերապահված այլ լիազորություններ:

2. Հանձնաժողովի նախագահի բացակայության կամ պաշտոնեական պարտականությունները կատարելու անհնարինության դեպքում նրան փոխարինում է հանձնաժողովի նախագահի տեղակալը, իսկ վերջինիս բացակայության կամ պաշտոնեական պարտականությունները կատարելու անհնարինության դեպքում` հանձնաժողովի այն անդամը, որն ավելի երկար է աշխատում այդ պաշտոնում:

3.  Հանձնաժողովի անդամն իրեն վերապահված լիազորությունների սահմաններում հանձնաժողովի անունից ստորագրում է պաշտոնական փաստաթղթեր, նշագրում հանձնաժողովի որոշումներ և այլ փաստաթղթեր:

4. Հանձնաժողովի անդամների միջև աշխատանքային պարտականությունների բաշխման հետ կապված հարցերը կարգավորվում են հանձնաժողովի որոշմամբ:

*Հոդված 7.2. Հանձնաժողովի անդամի լիազորությունների դադարման և դադարեցման հիմքերը*

1. Հանձնաժողովի անդամի լիազորությունները համարվում են դադարած, եթե՝

1) լրացել է նրա պաշտոնավարման ժամկետը կամ առավելագույն տարիքը.

2) դադարել է նրա՝ Հայաստանի Հանրապետության քաղաքացիությունը կամ նա ձեռք է բերել այլ պետության քաղաքացիություն.

3)  իր հրաժարականի մասին դիմումը օրենքով սահմանված կարգով պաշտոնապես ներկայացրել է Հայաստանի Հանրապետության Ազգային ժողովի նախագահին՝ տեղեկացնելով Հայաստանի Հանրապետության վարչապետին, և նրա լիազորությունների դադարեցման մասին արձանագրությունը ստորագրվել է Ազգային ժողովի նախագահի կողմից և հրապարակվել.

4)  դատարանի՝ օրինական ուժի մեջ մտած վճռով ճանաչվել է անգործունակ, սահմանափակ գործունակ, անհայտ բացակայող կամ մահացած.

5)  դատարանի՝ օրինական ուժի մեջ մտած ակտով դատապարտվել է հանցագործության համար.

6) մահացել է:

2. Հանձնաժողովի անդամի լիազորությունները կարող են դադարեցվել Հայաստանի Հանրապետության Ազգային ժողովի կողմից պատգամավորների ընդհանուր թվի ձայների մեծամասնությամբ, եթե նա՝

1) չի կատարել կամ ոչ պատշաճ է կատարել իր պաշտոնեական պարտականությունները, որի վերաբերյալ առկա է հանձնաժողովի համապատասխան որոշումը.

2) խախտել է սույն օրենքով սահմանված՝ հանձնաժողովի անդամին ներկայացվող անհամատեղելիության պահանջը:

3. Սույն հոդվածով նախատեսված դեպքերում, բացառությամբ սույն հոդվածի 1-ին մասի 3-րդ կետի, հանձնաժողովի նախագահը հայտնում է Հայաստանի Հանրապետության վարչապետին՝ ներկայացնելով համապատասխան հիմնավորումներ, իսկ վարչապետը՝ Հայաստանի Հանրապետության Ազգային ժողովին: Հանձնաժողովի նախագահի պարագայում Հայաստանի Հանրապետության վարչապետին տեղեկացնում է հանձնաժողովի նախագահի տեղակալը: Հանձնաժողովի անդամի լիազորությունները համարվում են վաղաժամկետ դադարեցված օրենքով սահմանված կարգով:»:

***Հոդված 3.***Օրենքի 8-րդ և 9-րդ հոդվածները շարադրել հետևյալ խմբագրությամբ.

*«Հոդված 8. Հանձնաժողովի աշխատակազմը*

1. Հանձնաժողովն իր աշխատանքները կազմակերպում է հանձնաժողովի աշխատակազմի (այսուհետ՝ աշխատակազմ) միջոցով, որի ղեկավարումն իրականացնում է  աշխատակազմի ղեկավարը: Աշխատակազմի աշխատանքը կանոնակարգվում  է սույն օրենքով և հանձնաժողովի որոշումներով:

2. Աշխատակազմն իր կառուցվածքային ստորաբաժանումների միջոցով ապահովում է Հայաստանի Հանրապետության Սահմանադրությամբ, սույն օրենքով և  այլ օրենքներով հանձնաժողովին վերապահված լիազորությունների լիարժեք և արդյունավետ իրականացումը և քաղաքացիաիրավական հարաբերություններին նրա մասնակցությունը:

3. Սույն օրենքի 6-րդ հոդվածի 3-րդ մասով նախատեսված իրավասությունները, բացառությամբ հայցվոր և պատասխանող հանդես գալու իրավունքից, հանձնաժողովի կողմից Հայաստանի Հանրապետության օրենսդրությամբ սահմանված կարգով կարող են պատվիրակվել հանձնաժողովի աշխատակազմին:

4. Հանձնաժողովի աշխատակազմի կառուցվածքը, կառուցվածքային ստորաբաժանումների գործառույթները, աշխատակիցների թվաքանակը և աշխատակազմի գործունեության կազմակերպմանն առնչվող ներքին կանոնակարգային այլ հարցերը կարգավորվում են հանձնաժողովի որոշումներով: Հանձնաժողովի աշխատակիցների թվաքանակը համաձայնեցվում է Հայաստանի Հանրապետության վարչապետի հետ:

*Հոդված 9. Հանձնաժողովի անդամների և աշխատակազմի աշխատակիցների իրավունքների սահմանափակումները և պատասխանատվությունը*

1. Հանձնաժողովի անդամը չի կարող լինել իր կարգավիճակով չպայմանավորված  ներկայացուցչական որևէ մարմնի անդամ, զբաղեցնել այլ պաշտոն կամ կատարել վճարովի այլ աշխատանք, բացի գիտական, կրթական, ստեղծագործական աշխատանքից` պայմանով, որ այդ աշխատանքները չեն ֆինանսավորվում կարգավորվող անձանց կողմից:

2. Հանձնաժողովի անդամները և աշխատակազմի աշխատակիցներն իրենց պաշտոնավարման ընթացքում չեն կարող ունենալ կարգավորվող անձանց արժեթղթեր, բաժնեմաս կամ դրանցում կատարել ներդրումներ:

3. Հանձնաժողովի անդամն իրավունք չունի իր պաշտոնավարման ժամկետը լրանալու կամ լիազորությունները վաղաժամկետ դադարելու պահից մեկ տարվա ընթացքում զբաղեցնել հանրային ծառայությունների ոլորտի կարգավորվող ընկերության՝ ստորաբաժանումների համակարգման գործառույթներով օժտված կամ ստորաբաժանման ղեկավարի պաշտոն:

4. Սույն օրենքի պահանջները խախտելու համար հանձնաժողովի պաշտոնատար անձինք պատասխանատվություն են կրում օրենքով սահմանված կարգով:»:

***Հոդված 4.***Ուժը կորցրած ճանաչել Օրենքի 10-րդ հոդվածը:

***Հոդված 5.***Օրենքի 11-րդ հոդվածը շարադրել հետևյալ խմբագրությամբ.

*«Հոդված 11. Հանձնաժողովի աշխատանքի կանոնակարգումը*

1. Հանձնաժողովը սույն օրենքով, ճյուղային օրենքներով իրեն վերապահված իրավասությունների շրջանակում ընդունում է որոշումներ, որոնք իրենց բնույթով կարող են լինել նորմատիվ, անհատական կամ ներքին (լոկալ):

2. Որոշումներն ընդունվում են նիստերի միջոցով` բաց քվեարկությամբ: Հանձնաժողովի նիստերը դռնբաց են, բացառությամբ այն դեպքերի, երբ քննարկվում են պետական կամ ծառայողական գաղտնիք պարունակող կամ հանձնաժողովի ներքին կանոնակարգային հարցեր:

3. Հանձնաժողովի հերթական նիստերը գումարվում են ըստ անհրաժեշտության, բայց ոչ պակաս, քան ամիսը մեկ անգամ: Հանձնաժողովն ըստ անհրաժեշտության կարող է անցկացնել նաև արտահերթ նիստեր: Հանձնաժողովի հերթական և արտահերթ նիստ հրավիրելու և անցկացնելու կարգը սահմանում է հանձնաժողովը:

4. Հանձնաժողովի նիստի օրակարգում ընդգրկված առանձին հարցեր կարող են նշվել որպես քննարկման ոչ ենթակա հարցեր, եթե դրանք ունեն տեխնիկական կամ ներքին կանոնակարգային բնույթ: Եթե քննարկման ոչ ենթակա հարցի մասին հայտարարելուց հետո այդ հարցի վերաբերյալ ներկայացվում է առարկություն կամ առաջարկություն, ապա այն պետք է քննարկվի և ընդունվի սույն օրենքով սահմանված ընդհանուր կարգով:

5. Հանձնաժողովն իր սահմանած կարգի համաձայն հայտարարում է հանձնաժողովի նիստերի անցկացման վայրը, օրը և ժամը, հնարավորություն է ընձեռում շահագրգիռ անձանց ու հասարակության ներկայացուցիչներին մասնակցել նիստերին՝ հաշվի առնելով իր վարչական շենքի հնարավորությունները, ստանալ օրակարգը և քննարկվող նյութերը, ներկայացնել տեղեկություններ և հանդես գալ ելույթներով:

6. Եթե հանձնաժողովի նիստում քննարկվում են սպառողների համար սահմանվող սակագները, սակագների հաշվարկման մեթոդիկաները, բնագավառների (համակարգերի) կառուցվածքին, սպառողների սպասարկման որակին և պայմաններին վերաբերող հարցեր, ապա հանձնաժողովն այդ մասին ողջամիտ ժամկետում իրազեկում է Հայաստանի Հանրապետության կառավարությանը և սպառողների շահերը պաշտպանող կազմակերպություններին` հնարավորություն ընձեռելով նրանց ներկայացուցիչներին մասնակցել նիստերին, հանդես գալ ելույթներով և առաջարկություններով:

7. Հանձնաժողովի նիստն իրավազոր է, եթե դրան մասնակցում է հանձնաժողովի առնվազն երեք անդամ, ներառյալ` հանձնաժողովի նախագահը կամ նրա տեղակալը կամ սույն օրենքի 7.1-րդ հոդվածի 2-րդ մասի համաձայն՝ հանձնաժողովի նախագահի պաշտոնեական պարտականությունները կատարող հանձնաժողովի անդամը: Որոշումն ընդունվում է, եթե դրան կողմ է քվեարկել հանձնաժողովի առնվազն երեք անդամ:

8. Հանձնաժողովի կառուցվածքը, հանձնաժողով դիմումների ներկայացման ու քննարկման, նիստերի կազմակերպման և անցկացման կարգը, ինչպես նաև հանձնաժողովի լիազորությունների իրականացմանն առնչվող ներքին կանոնակարգային այլ հարցերը կարգավորվում են հանձնաժողովի որոշումներով:

9. Հանձնաժողովն օրենքով նախատեսված դեպքերում ունի կարգավորվող անձանցից տեղեկություններ պահանջելու և իր ներկայացուցիչների միջոցով վերջիններիս տարածք մուտք գործելու իրավունք:

10. Հանձնաժողովն իր աշխատանքներում իրավասու է վճարովի հիմունքներով ներգրավել անկախ փորձագետների:

11. Հանձնաժողովն ապահովում է իր և իր կողմից կարգավորվող գործունեության հրապարակայնությունը և թափանցիկությունը զանգվածային լրատվամիջոցների, ինտերնետային էջի և ժամանակակից այլ միջոցներով:»:

***Հոդված 6.***Օրենքի 16-րդ հոդվածը շարադրել հետևյալ խմբագրությամբ.

*«Հոդված 16. Հանձնաժողովի ֆինանսավորումը*

1. Հանձնաժողովը յուրաքանչյուր տարի կազմում է հաջորդ տարվա իր պահպանման ծախսերի նախահաշիվը և ներկայացնում Հայաստանի Հանրապետության կառավարություն` բյուջետային գործընթացի համար սահմանված կարգով և ժամկետներում:

2. Հայաստանի Հանրապետության պետական բյուջեից հանձնաժողովին հատկացվող պահպանման ծախսերի տարեկան մեծությունը ձևավորվում է սույն օրենքի 18-րդ հոդվածի համաձայն ձևավորված` հանձնաժողովի աշխատավարձի տարեկան ֆոնդը բազմապատկելով 1.75 գործակցով: Հանձնաժողովին հատկացվող պահպանման ծախսերի տարեկան մեծության և սույն օրենքի 18-րդ հոդվածի համաձայն ձևավորված` հանձնաժողովի աշխատավարձի տարեկան ֆոնդի տարբերությունը ուղղվում է հանձնաժողովի պահպանման և կարողությունների զարգացման, հանձնաժողովի անդամների և աշխատողների նյութական խրախուսման և զարգացման, հանձնաժողովի անդամների և աշխատողների սոցիալական ծրագրերի իրականացման և Հայաստանի Հանրապետության օրենսդրությամբ չարգելված՝ հանձնաժողովի այլ ֆոնդերի, որոնց չափերը (մեծությունը) սահմանում է հանձնաժողովը: Նյութական խրախուսման և զարգացման ֆոնդի, ինչպես նաև օրենքով չարգելված այլ աղբյուրներից յուրաքանչյուրից պարգևատրմանն ուղղվող միջոցները չեն կարող գերազանցել տվյալ մարմնի աշխատավարձի տարեկան ֆոնդի 30 տոկոսը:

3. Հանձնաժողովին հատկացվող պահպանման ծախսերի տարեկան մեծությունը ձևավորվում է նաև օրենքով չարգելված այլ աղբյուրներից:

4. Սույն հոդվածի 2-րդ մասով նախատեսված հանձնաժողովի անդամների և  աշխատակիցների նյութական խրախուսման և զարգացման, հանձնաժողովի անդամների և աշխատողների սոցիալական ծրագրերի իրականացման և Հայաստանի Հանրապետության օրենսդրությամբ չարգելված՝ հանձնաժողովի այլ ֆոնդերի ծախսման կարգը սահմանում է հանձնաժողովը:

5. Սույն հոդվածի 2-րդ մասի պահանջներին համապատասխան հաշվարկված հանձնաժողովի  տարեկան բյուջեի մեկ տոկոսի չափով հաշվարկված գումարը, որը ներառվում է հանձնաժողովի պահպանման ծախսերում, ուղղվում է հանրային ծառայությունների կարգավորվող ոլորտում սպառողների շահերը պաշտպանող, Հայաստանի Հանրապետության օրենսդրությանը համապատասխան գրանցված և հանձնաժողովի կողմից սահմանված կարգով ընտրված հասարակական կազմակերպություններին՝ վերջիններիս կարողությունների զարգացման և նրանց անդամների մասնագիտական գիտելիքների կատարելագործման նպատակով: Յուրաքանչյուր տարի հաշվարկված գումարը հասարակական կազմակերպություններին տրամադրվում է Հայաստանի Հանրապետության կառավարության որոշմամբ սահմանված պետական լիազոր մարմնի կողմից, իսկ նրանց ընտրության, գումարի տրամադրման կարգն ու պայմանները կարգավորվում են հանձնաժողովի կողմից սահմանված  կարգով:»:

***Հոդված 7.***Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը, բացառությամբ սույն օրենքի 1-ին հոդվածով նոր խմբագրությամբ շարադրվող՝ Օրենքի 7-րդ, ինչպես նաև սույն օրենքի 2-րդ հոդվածով Օրենքում լրացվող 7.2-րդ հոդվածների, որոնք ուժի մեջ են մտնում Հանրապետության նորընտիր Նախագահի կողմից իր պաշտոնի ստանձնման օրը: Հայաստանի Հանրապետության հանրային ծառայությունները կարգավորող հանձնաժողովի այն անդամները, որոնք նշանակվել են նախքան Հանրապետության նորընտիր Նախագահի կողմից իր պաշտոնը ստանձնելու օրը, շարունակում են պաշտոնավարել մինչև իրենց լիազորությունների՝ Օրենքով սահմանված ժամկետի ավարտը:

**Հ Ի Մ Ն Ա Վ Ո Ր Ո Ւ Մ**

**«ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՄԱՐՄՆԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ՎԵՐԱԲԵՐՅԱԼ**

**1. Ներկա իրավիճակը, առկա խնդիրները**

Ներկայումս առաջացել է «Հանրային ծառայությունները կարգավորող մարմնի մասին» Հայաստանի Հանրապետության օրենքը (այսուհետ՝ օրենք) ՀՀ Սահմանադրությանը համապատասխանեցնելու անհրաժեշտություն, որով կապահովվի ինքնավար մարմիններին վերաբերող բարեփոխումների իրականացումը փոփոխված Սահմանադրության համատեքստում: Բացի այդ, անհրաժեշտ է օրենքով նախատեսված կարգավորման հիմնական սկզբունքները համապատասխանեցնել ԵԱՏՄ-ի մասին պայմանագրի 20-րդ հավելվածով սահմանված՝ բնական մենաշնորհի սուբյեկտների գործունեության կարգավորման ընդհանուր սկզբունքներին և ծրագրի  պահանջներին: Միաժամանակ, առկա է անհրաժեշտություն ապահովել ծրագրով նախատեսված  որոշ  այլ դրույթների իրացումը:

Բացի այդ, օրենքն ընդունվել է դեռևս 2003 թվականին և դրա գործողության ընթացքում ի հայտ են եկել որոշ կիրառական բացեր, որոնք շտկելու համար նախագծով առաջարկվում է այն լրացնել որոշ նոր դրույթներով, ինչպես նաև հստակեցնել են մի շարք դրույթներ:

**2. Առաջարկվող լուծումները**

«Հանրային ծառայությունները կարգավորող մարմնի մասին» Հայաստանի Հանրապետության օրենքում փոփոխություններ և լրացումներ կատարելու մասին» Հայաստանի Հանրապետության օրենքի նախագիծը (այսուհետ՝ նախագիծ) մշակումը պայմանավորված է «Հանրային ծառայությունները կարգավորող մարմնի մասին» Հայաստանի Հանրապետության օրենքը Հայաստանի Հանրապետության նոր Սահմանադրությանը համապատասխանեցնելու անհրաժեշտությունից, ինչպես նաև բխում է Ասիական զարգացման բանկի կողմից մշակված «Կարգավորման անկախության բարձրացում» հաշվետվության հիման վրա ՀՀ կառավարության 2016թ. սեպտեմբերի 16-ի ?38 արձանագրային որոշմամբ հաստատված՝ ՀՀ հանրային ծառայությունների ոլորտում կարգավորման անկախության բարձրացման նպատակով իրավական գործողությունների ծրագրից (այսուհետ՝ ծրագիր):

Մասնավորապես.

1) Սահմանադրական փոփոխություններից բխող անհրաժեշտ կարգավորումը կապված է ՀՀ Սահմանադրության 122-րդ հոդվածով սահմանված կարգավորման հետ, որով սահմանվում է ինքնավար մարմինների, այդ թվում՝ նաև ՀՀ հանրային ծառայությունները կարգավորող հանձնաժողովի (այսուհետ՝ հանձնաժողով) անդամների նշանակման նոր կարգ՝ ՀՀ Ազգային ժողովի կողմից պատգամավորների ընդհանուր թվի ձայների մեծամասնությամբ ընտրության միջոցով: Ուստի նախագծով առաջարկվող փոփոխությամբ գործող կարգավորումը համապատասխանեցվել է ՀՀ Սահմանադրությանը՝ միաժամանակ ամրագրելով սահմանադրական նորմի իրացման մեխանիզմներ:

Ծրագրի հիման վրա սահմանվել են հանձնաժողովի նոր անդամների կրթությանը և աշխատանքային փորձին վերաբերող լրացուցիչ չափանիշներ: Հանվել է  հանձնաժողովի անդամի՝ աշխատանքից ազատվելուց հետո երեք տարի կարգավորվող ոլորտում չաշխատելու սահմանափակումը: Սահմանվել է մեկ տարի, ընդ որում՝ միայն ստորաբաժանումների համակարգման գործառույթներով օժտված կամ ստորաբաժանման ղեկավարի պաշտոնի համար: «Հանրային ծառայության մասին» ՀՀ օրենքի 4-րդ հոդվածի 12-րդ մասի հիման վրա սահմանվել է նաև, որ հանձնաժողովի անդամը չպետք է ունենա այլ երկրի քաղաքացիություն և պետք է տիրապետի հայերենին: Բացի այդ, ծրագրին համապատասխան սահմանափակվել է հանձնաժողովի անդամի՝ ավելի քան երկու անգամ անընդմեջ պաշտոնում նշանակվելու իրավունքը:

2) Նախագծով լրացվել են հանձնաժողովի անդամի նշանակմանը խոչընդոտող, ինչպես նաև նրա լիազորությունների դադարեցման հիմքերը, այդ թվում՝  հանձնաժողովի անդամի պաշտոնից հրաժարական տալու կարգը, որը համապատասխանեցվել է «Ազգային ժողովի կանոնակարգ» ՀՀ սահմանադրական օրենքին:

3) Ծրագրի հիման վրա լրամշակվել են հանրային ծառայությունների ոլորտում կարգավորման հիմնական սկզբունքները: Դրանք համապատասխանեցվել են   ԵԱՏՄ-ի մասին պայմանագրի 20-րդ հավելվածի 3-րդ կետով սահմանված՝ բնական մենաշնորհի սուբյեկտների գործունեության կարգավորման ընդհանուր սկզբունքներին և ծրագրին:

4) Ծրագրով նախատեսված պահանջի կատարումն ապահովելու համար սահմանվել է ֆինանսավորում սպառողների շահերը պաշտպանող հասարակական կազմակերպությունների համար, ըստ որի հանձնաժողովը կարգավորման վճարներից գոյացած իր տարեկան բյուջեի 1%-ը պետք է ուղղի հատուկ ֆոնդի՝ ոլորտում նրանց մասնակցությունը խթանելու համար:

5) Լրամշակվել են հանձնաժողովի նախագահի իրավասությունները, ինչպես նաև   նախատեսվել են հանձնաժողովի անունից պաշտոնական փաստաթղթեր ստորագրելու, հանձնաժողովի որոշումների և այլ փաստաթղթեր նշագրելու՝ հանձնաժողովի անդամի իրավունքների վերաբերյալ դրույթներ:

6) Մանրամասնվել են հանձնաժողովի աշխատակազմին վերաբերող դրույթները, այն է՝ ընդհանրական կերպով ամրագրվել են աշխատակազմի և նրա կազմում ներառող կառուցվածքային ստորաբաժանումների իրավասությունները:

7) Նախագծով ամրագրվել են նաև հանձնաժողովի արտահերթ նիստ անցկացնելու իրավական հիմքերը, ինչպես նաև հանձնաժողովի նիստում քննարկման ոչ ենթակա հարցեր քննարկելու կարգը:

8) Նախագծի առանձին հոդվածով սահմանվել են նաև հանձնաժողովի կողմից իրականացվող վարչական իրավախախտումների վարույթին վերաբերող տեխնիկական բնույթի որոշ առանձնահատկություններ, որոնք բխում են Վարչական իրավախախտումների վերաբերյալ ՀՀ օրենսգրքի նախագծի հիմքում դրված մոտեցումներից: Այդ առնչությամբ կազմակերպվել են նաև մի շարք քննարկումներ իրավասու մարմինների մասնակցությամբ:

9) Նախագծով կատարվել են որոշ այլ հստակեցումներ ևս:

Նախագծի ընդունման նպատակը հանձնաժողովի համար գործառնական անկախության ավելի լայն հնարավորությունների ստեղծումը, հանձնաժողովի մանդատն իրագործելու կարողությունների բարելավումն է, ինչն էլ բխում է հանրային կարգավորման շահերից:

**3. Նախագծի մշակման գործընթացում ներգրավված ինստիտուտները և անձինք**

Նախագծի մշակման աշխատանքներն իրականացվել են «Հայաստանի  Հանրապետության  հանրային  ծառայությունների  ոլորտում կարգավորման անկախության բարձրացման նպատակով իրավական գործողությունների» ծրագրի 7-րդ կետով նախատեսված միջոցառումների իրականացման նպատակով ստեղծված միջգերատեսչական աշխատանքային խմբի և Հայաստանի Հանրապետության hանրային ծառայությունները կարգավորող հանձնաժողովի աշխատակազմի կողմից:

**4. Ակնկալվող արդյունքը**

«Հանրային ծառայությունները կարգավորող մարմնի մասին» Հայաստանի Հանրապետության օրենքում փոփոխություններ և լրացումներ կատարելու մասին» Հայաստանի Հանրապետության օրենքի նախագծի ընդունումը կնպաստի հանրային ծառայությունների ոլորտում կարգավորման արդյունավետության բարձրացմանը:

**ՏԵՂԵԿԱՆՔ**

**«ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՄԱՐՄՆԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԱՌՆՉՈՒԹՅԱՄԲ ԱՅԼ ՕՐԵՆՔՆԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ԲԱՑԱԿԱՅՈՒԹՅԱՆ ՄԱՍԻՆ**

 Օրենքի նախագծի ընդունման առնչությամբ այլ օրենքների ընդունման անհրաժեշտություն չի առաջանում:

**ԵԶՐԱԿԱՑՈՒԹՅՈՒՆ**

**«ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՄԱՐՄՆԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ՕՐԵՆՔՆԵՐԻ ՆԱԽԱԳԾԻ ԸՆԴՈՒՆՄԱՆ ԴԵՊՔՈՒՄ ՊԵՏԱԿԱՆ ԲՅՈՒՋԵՈՒՄ ԵԿԱՄՈՒՏՆԵՐԻ ԷԱԿԱՆ ՆՎԱԶԵՑՄԱՆ ԿԱՄ ԾԱԽՍԵՐԻ ԱՎԵԼԱՑՄԱՆ ՄԱՍԻՆ**

 Օրենքի նախագծի ընդունման կապակցությամբ ՀՀ պետական բյուջեում եկամուտների էական նվազեցում կամ ծախսերի ավելացում չի նախատեսվում:

**ԵԶՐԱԿԱՑՈՒԹՅՈՒՆ**
**ԱՌՈՂՋԱՊԱՀՈՒԹՅԱՆ ԲՆԱԳԱՎԱՌՈՒՄ ԿԱՐԳԱՎՈՐՄԱՆ ԱԶԴԵՑՈՒԹՅԱՆ ԳՆԱՀԱՏՄԱՆ**

**«Հանրային ծառայությունները կարգավորող մարմնի մասին» Հայաստանի Հանրապետության օրենքում փոփոխություններ և լրացումներ կատարելու մասին» Հայաստանի Հանրապետության օրենքի նախագծի ընդունման դեպքում**

«Հանրային ծառայությունները կարգավորող մարմնի մասին» Հայաստանի Հանրապետության օրենքում փոփոխություններ և լրացումներ կատարելու մասին» Հայաստանի Հանրապետության օրենքի նախագծի ընդունումն առողջապահության բնագավառի վրա ազդեցություն չի ունենա:

**Եզրակացություն**

**«Հանրային ծառայությունները կարգավորող մարմնի մասին» Հայաստանի Հանրապետության օրենքում փոփոխություններ և լրացումներ կատարելու մասին»  Հայաստանի Հանրապետության օրենքի նախագծի առնչությամբ սոցիալական պաշտպանության ոլորտում կարգավորման ազդեցության գնահատման**

«Հանրային ծառայությունները կարգավորող մարմնի մասին» Հայաստանի Հանրապետության օրենքում փոփոխություններ և լրացումներ կատարելու մասին»  Հայաստանի Հանրապետության օրենքի նախագծի առնչությամբ կարգավորման ազդեցության գնահատումը կատարվել է «Իրավական ակտերի մասին» ՀՀ օրենքի 27.1 հոդվածի և ՀՀ Կառավարության 2010 թվականի հունվարի 14-ի թիվ 18-Ն որոշման համաձայն:

Նախագծերի սոցիալական պաշտպանության ոլորտում կարգավորման ազդեցության գնահատումը կատարվել է սոցիալական պաշտպանության ոլորտի և դրա առանձին ենթաոլորտների իրավիճակի բնութագրիչների և դրանց ինդիկատորների հիման վրա:

Նախագծերը`

ա) ռազմավարական կարգավորման ազդեցության տեսանկյունից ունեն չեզոք ազդեցություն.

բ) շահառուների վրա կարգավորման ազդեցության տեսանկյունից ունեն չեզոք ազդեցություն.

**ԵԶՐԱԿԱՑՈՒԹՅՈՒՆ**

**«Հանրային ծառայությունները կարգավորող մարմնի մասին» Հայաստանի Հանրապետության օրենքում փոփոխություններ և լրացումներ կատարելու մասին» Հայաստանի Հանրապետության օրենքի նախագծի մրցակցության բնագավառում կարգավորման ազդեցության գնահատման**

«Հանրային ծառայությունները կարգավորող մարմնի մասին» Հայաստանի Հանրապետության օրենքում փոփոխություններ և լրացումներ կատարելու մասին» Հայաստանի Հանրապետության օրենքի նախագծով (այսուհետ` Նախագիծ) առաջարկվող փոփոխությունները պայմանավորված են «Հանրային ծառայությունները կարգավորող մարմնի մասին» ՀՀ օրենքը ՀՀ Սահմանադրությանը և Եվրասիական տնտեսական միության մասին պայմանագրի 20-րդ հավելվածով սահմանված պահանջներին համապատասխանեցնելու անհրաժեշտությամբ: Մասնավորապես`

- նախագծով լրացվել են հանձնաժողովի անդամի նշանակմանը խոչընդոտող, ինչպես նաև նրա լիազորությունների դադարեցման հիմքերը, ինչպես նաև լրամշակվել են հանձնաժողովի նախագահի իրավասությունները,

- լրամշակվել են հանրային ծառայությունների ոլորտում բնական մենաշնորհի սուբյեկտների գործունեության կարգավորման ընդհանուր սկզբունքները,

- ամրագրվել են նաև հանձնաժողովի արտահերթ նիստ անցկացնելու իրավական հիմքերը, ինչպես նաև հանձնաժողովի նիստում քննարկման ոչ ենթակա հարցեր քննարկելու կարգը:

Նախագծով կարգավորվող շրջանակները չեն առնչվում որևէ առանձին ապրանքային շուկայի հետ, ուստի և Նախագծի ընդունմամբ որևէ առանձին ապրանքային շուկայում մրցակցային դաշտի վրա ազդեցությունը բացակայում է:

Հիմք ընդունելով նախնական փուլի արդյունքները` արձանագրվել է Նախագծի ընդունմամբ մրցակցության միջավայրի վրա ազդեցություն չհայտնաբերվելու եզրակացություն:

**ԵԶՐԱԿԱՑՈՒԹՅՈՒՆ**
**«Հանրային ծառայությունները կարգավորող մարմնի մասին» Հայաստանի Հանրապետության օրենքում փոփոխություններ և լրացումներ կատարելու մասին» Հայաստանի Հանրապետության օրենքի նախագծի (այսուհետ` Նախագիծ)` տնտեսական, այդ թվում` փոքր և միջին ձեռնարկատիրության բնագավառում կարգավորման ազդեցության գնահատման**

Նախագծի` գործարար և ներդրումային միջավայրի վրա կարգավորման ազդեցության գնահատման նպատակով իրականացվել են նախնական դիտարկումներ:

Գնահատման նախնական փուլում պարզ է դարձել, որ Նախագծով առաջարկվող փոփոխությունները պայմանավորված են «Հանրային ծառայությունները կարգավորող մարմնի մասին» ՀՀ օրենքը ՀՀ Սահմանադրությանը համապատասխանեցնելու անհրաժեշտությամբ:

Միևնույն ժամանակ, Նախագծով սահմանվել են հանձնաժողովի նոր անդամների կրթությանը և աշխատանքային փորձին վերաբերող լրացուցիչ չափանիշներ, մասնավորապես՝ հանվել է հանձնաժողովի անդամի՝ աշխատանքից ազատվելուց հետո երեք տարի կարգավորվող ոլորտում չաշխատելու սահմանափակումը և սահմանվել է մեկ տարի: Բացի այդ, սահմանվել է, որ հանձնաժողովի անդամը չպետք է ունենա այլ երկրի քաղաքացիություն և պետք է տիրապետի հայերենին, ինչպես նաև սահմանափակվել է հանձնաժողովի անդամի՝ ավելի քան երկու անգամ անընդմեջ պաշտոնում նշանակվելու իրավունքը:

Նախագծի ընդունման և կիրարկման արդյունքում գործարար և ներդրումային միջավայրի վրա նախատեսվում է չեզոք ազդեցություն:

**ԵԶՐԱԿԱՑՈՒԹՅՈՒՆ**
**«Հանրային ծառայությունները կարգավորող մարմնի մասին» Հայաստանի Հանրապետության օրենքում փոփոխություններ և լրացումներ կատարելու մասին» Հայաստանի Հանրապետության օրենքի նախագծի բնապահ­պա­նության բնագավառում կարգավորման ազդեցության գնահատման մասին**

1. «Հանրային ծառայությունները կարգավորող մարմնի մասին» Հայաստանի Հան­րա­պետության օրենքում փոփոխություններ և լրացումներ կատարելու մասին» Հա­յաս­տանի Հանրապետության օրենքի նախագծի (այսուհետ` Օրենք) ընդունման արդ­յունքում շրջակա միջավայրի oբյեկտների` մթնոլորտի, հողի, ջրային ռեսուրս­նե­րի, ընդերքի, բուuական և կենդանական աշխարհի, հատուկ պահպանվող տարածքների վրա բացասական հետևանքներ չեն առաջանա:

2.  Օրենքի նախագծի չընդունման դեպքում շրջակա միջավայրի oբյեկտների  վրա բացա­սական հետևանքներ չեն առաջանա:

3. Օրենքի նախագիծը բնապահպանության ոլորտին չի առնչվում,  այդ  ոլորտը կա­նոնակարգող իրավական ակտերով ամրագրված uկզբունքներին և պահանջ­ներին չի հակասում:

Օրենքի կիրարկման արդյունքում բնապահպանության բնագավա­ռում կանխա­տեuվող հետևանքների գնահատման և վարվող քաղաքականության համե­մատական վիճակագրական վերլուծություններ կատարելու անհրաժեշտությունը բացակայում  է:

**ՀԱԿԱԿՈՌՈՒՊՑԻՈՆ ԲՆԱԳԱՎԱՌՈՒՄ ԿԱՐԳԱՎՈՐՄԱՆ ԱԶԴԵՑՈՒԹՅԱՆ ԳՆԱՀԱՏՄԱՆ**
**ԵԶՐԱԿԱՑՈՒԹՅՈՒՆ**

**«ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՄԱՐՄՆԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ՎԵՐԱԲԵՐՅԱԼ**

«Հանրային ծառայությունները կարգավորող մարմնի մասին» Հայաստանի Հանրա­պետության օրենքում փոփոխություններ և լրացումներ կատարելու մասին» Հայաս­տանի Հանրապետության օրենքի նախագիծն իր մեջ Հայաստանի Հանրապե­տու­թյան կառավարության 2009 թվականի հոկտեմբերի 22-ի «Նորմատիվ իրավական ակտերի նախագծերի հակակոռուպցիոն բնագավառում կարգավորման ազդեցու­թյան գնահատման իրականացման կարգը հաստատելու մասին» թիվ 1205-Ն որոշմամբ հաստատված կարգի 9-րդ կետով նախատեսված որևէ կոռուպցիոն գործոն չի պարունակում:

**ԵԶՐԱԿԱՑՈՒԹՅՈՒՆ**
**«Հանրային ծառայությունները կարգավորող մարմնի մասին» Հայաստանի Հանրապետության օրենքում փոփոխություններ և լրացումներ կատարելու մասին» ՀՀ օրենքի նախագծի՝ բյուջետային բնագավառում կարգավորման ազդեցության գնահատման վերաբերյալ**

Ներկայացված նախագիծը, ընդունվելու կամ չընդունվելու դեպքում, հա­մայնք­ների բյուջեների մուտքերի և ելքերի, ինպես նաև բյուջետային բնագավառում քաղաքականության փոփոխմանը չի հանգեցնում:

Ներկայացված նախագիծը կարող է հանգեցնել Հայաստանի Հանրա­պե­տու­թյան պետական բյուջեի մուտքերի և ելքերի հավասարաչափ ավելացմանը՝ կապ­ված Հանձնաժողովին ՀՀ պետական բյուջեից հատկացվող պահպանման ծախսերի տարեկան մեծության հաշվարկման գործակցի 5%-ով ավելացման հետ, ինչը հստակ գնահատել հնարավոր չէ, քանի որ այն իր հերթին կախված է Հանձնաժողովի տվյալ տարվա աշխատավարձի ֆոնդի մեծությունից:

Հաշվի առնելով, որ Օրենքով սահմանված կարգով Կարգավորման պար­տա­դիր վճար­ները ներառվում են կարգավորվող անձանց սակագներում կամ ծառա­յու­թյուն­­նե­րի մատուցման վճարներում, ապա ՀՀ պետական բյուջե վճարվող Կար­գա­վոր­ման պարտադիր վճարների գումարի ավելացումը կհանգեցնի նաև կարգա­վոր­ման են­թակա սակագների բարձրացման, հետևաբար նաև դրանց գծով ՀՀ պե­տա­կան բյու­ջեով նախատեսվող ծախսերի ավելացմանը, ինչը գնահատել հնարավոր չէ համապատասխան տվյալների բացակայության պատճառով:

Նախագծով նախատեսվում է յուրաքանչյուր տարվա պետական բյուջեում հան­րային ծառայությունների կարգավորվող ոլորտում գործող հասարակական կազ­մա­կեր­պու­թյուններին ուղղվող գումար նախատեսելու վերաբերյալ դրույթ՝ Հանձ­նա­ժո­ղովի օրեն­քով հաշվարկվող տարեկան բյուջեի մեկ տոկոսի չափով, ինչը կրկին հան­­գեցնում է ՀՀ պետական բյուջեի ծախսերի ավելացման՝ կախված Հանձնա­ժո­ղովի տարեկան բյուջեի մեծությունից, և հնարավոր չէ հստակ գնահատել:

Միևնույն ժամանակ առաջարկվում է սահմանել, որ`

1) Հայաստանի Հանրապետության պետական բյուջեից հանձնաժողովին հատ­կաց­վող պահպանման ծախսերի տարեկան մեծությունը ձևավորվում է հանձնաժողովի աշխատավարձի տարեկան ֆոնդը բազմապատկելով ոչ թե 1.7 գործակցով, այլ 1.75 գործակցով,

2) ՀՀ հանրային ծառայությունները կարգավորող հանձնաժողովի տարեկան բյուջեի մեկ տոկոսի չափով հաշվարկված գումարն ուղղվում է հանրային ծառայությունների կարգավորվող ոլորտում սպառողների շահերը պաշտպանող, ՀՀ օրենսդրությանը համապատասխան գրանցված և հանձնաժողովի կողմից սահմանված կարգով ընտրված հասարակական կազմակերպություններին՝ վերջին­նե­րիս կարողություն­ների զարգացման և նրանց անդամների մասնագիտական գիտելիքների կատա­րելագործման նպատակով:

Հաշվի առնելով վերոգրյալը` հայտնում ենք, որ նախագծի ընդունման ազդեցությունը պետական բյուջեի եկամուտների վրա կարող է լինել դրական: